Meddelelse om indledning af en delvis fornyet undersøgelse af antidumpingforanstaltningerne vedrørende importen af sengelinned af bomuld med oprindelse i Indien

(2002/C 39/05)

Kommissionen har modtaget en anmodning om en delvis fornyet undersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 2238/2000(2) ("grundforordningen").

1. Anmodning om fornyet undersøgelse

Anmodningen blev indgivet af Committee of the Cotton and Allied Textile Industries of the European Union (Eurocoton) ("ansøgeren") på vegne af europæiske producenter, der tegner sig for en betydelig del af den samlede produktion i Fællesskabet af sengelinned af bomuld.

2. Vare

Den pågældende vare er bleget, farvet eller trykt sengelinned af rent bomuld eller af en blanding af bomuld og kemofibre eller hør (hvor hør ikke er det dominerende materiale) med oprindelse i Indien henhørende under KN-kode ex 6302 21 00 (Taric-kode 6302 21 00*81, 6302 21 00*89 ), ex 6302 22 90 (Taric-kode 6302 22 90*19 ), ex 6302 31 10 (Taric-kode 6302 31 10*90 ), ex 6302 31 90 (Taric-kode 6302 31 90*90 ), ex 6302 32 90 (Taric-kode 6302 32 90*19 ). Disse KN-koder anføres blot til orientering.

3. Gældende foranstaltninger

De gældende foranstaltninger på import af sengelinned af bomuld med oprindelse i Indien er en endelig antidumpingtold, der indførtes ved Rådets forordning (EF) nr. 2398/97(3), senest ændret ved forordning (EF) nr. 1644/2001(4) ("ændringsforordningen"), ved hvilken toldsatserne blev ændret, og opkrævningen af told blev suspenderet. Suspensionen fulgte en omvurdering af foranstaltningerne, der var baseret på en panelrapport og en rapport fra appelorganet vedtaget af tvistbilæggelsesorganet i Verdenshandelsorganisationen (WTO) om sagen "De Europæiske Fællesskaber - antidumpingtold på importen af sengelinned af bomuld fra Indien".

4. Begrundelse for den fornyede undersøgelse

Anmodningen om den fornyede undersøgelse er baseret på ansøgerens beviser for, at omstændighederne med hensyn til dumping har ændret sig betydeligt.

Påstanden om øget dumping er baseret på en sammenligning af en beregnet normal værdi med eksportpriserne på den pågældende vare ved salg til Fællesskabet. På dette grundlag er de beregnede dumpingmargener betydeligt større end den dumping, der konstateredes i de tidligere undersøgelser, som førte til de nu gældende toldsatser, som de fremgår af ændringsforordningen.

5. Procedure for fastsættelse af dumping

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en delvis fornyet undersøgelse, og den indleder derfor en sådan undersøgelse i henhold til artikel 11, stk. 3, i grundforordningen. Under den fornyede undersøgelse forbliver anvendelsen af antidumpingtolden suspenderet i medfør af artikel 2 i ændringsforordningen.

a) Udtagning af stikprøver med henblik på undersøgelsen af dumping

I betragtning af det tilsyneladende store antal parter, der er involveret i denne procedure, kan Kommissionen beslutte at anvende en stikprøve i overensstemmelse med artikel 17 i grundforordningen.

i) Stikprøver af eksportører og producenter

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører og producenter eller deres repræsentanter om at give sig til kende over for Kommissionen og opgive følgende oplysninger om deres selskab eller selskaber inden for den frist, der er fastsat i punkt 6. b) i) i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. januar til 31. december 2001

- en kopi af tilmeldingsblanket samt medlemsbevis udstedt af "The Cotton Textiles Export Promotion Council"

- omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. januar til 31. december 2001

- om selskabet påtænker at anmode om fastsættelse af en individuel margen

- navnene på alle forretningsmæssigt forbundne selskaber(5), der er involveret i produktion og/eller salg (på eksport- og/eller hjemmemarkedet) af den pågældende vare, samt udførlig beskrivelse af deres aktiviteter

- alle andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil endvidere kontakte myndighederne i eksportlandet og alle kendte sammenslutninger af eksportører og producenter for at indhente de oplysninger, som den har brug for med henblik på at udvælge stikprøven af eksportører og producenter.

ii) Endelig udvælgelse af stikprøven

Alle interesserede parter, der ønsker at afgive oplysninger, der er relevante for udvælgelsen af stikprøverne, skal gøre dette inden for den frist, der er fastsat i punkt 6. b) i denne meddelelse.

Kommissionen agter at foretage den endelige udvælgelse af stikprøven efter at have konsulteret de berørte parter, der har udtrykt vilje til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6. b) ii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som Kommissionen anser for nødvendige til undersøgelsen, vil den sende spørgeskemaer til den pågældende erhvervsgren i Fællesskabet, til alle producentsammenslutninger i Fællesskabet, til de eksportører og producenter i Indien, der er udvalgt til stikprøven, til alle eksportør- og producentsammenslutninger, til importørerne og til alle importørsammenslutninger, der samarbejdede i undersøgelsen, der førte til de foranstaltninger, som denne fornyede undersøgelse angår, samt til myndighederne i det pågældende eksportland.

Eksportører i Indien, som anmoder om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, må anmode om et spørgeskema inden for den frist, der er fastsat i punkt 6. a) i) i denne meddelelse, eftersom de skal indgive et udfyldt spørgeskema inden for den frist, der er fastsat i punkt 6. a) ii) i denne meddelelse. De pågældende parter bør imidlertid være opmærksomme på, at Kommissionen, i tilfælde af at der anvendes stikprøver af eksporterende producenter, kan beslutte ikke at indrømme dem en individuel margen, hvis det vil være urimeligt byrdefuldt og hindre, at undersøgelsen afsluttes rettidigt.

Under alle omstændigheder bør alle parter straks kontakte Kommissionen pr. telefax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6. a) i), da fristen i denne meddelelses punkt 6. a) ii) gælder for alle interesserede parter.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, supplere besvarelserne af spørgeskemaerne med andre oplysninger og fremlægge relevant dokumentation. Disse oplysninger og dokumentation herfor skal være Kommissionen i hænde inden for den frist, der er fastsat i punkt 6. a) ii) denne meddelelse

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at der bør høres. Denne anmodning skal indgives inden for den frist, der er fastsat i punkt 6. a) iii) i denne meddelelse.

6. Frister

a) Generelle frister

i) For at anmode om et spørgeskema

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende og indsende besvarelser af spørgeskemaer og eventuelle supplerende oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller supplerende oplysninger senest 40 dage efter datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaerne inden for den frist, der er fastsat i punkt 6. b) ii) i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlige frister for stikprøven

i) Alle oplysninger, som er relevante for udvælgelsen af stikprøven, skal være Kommissionen i hænde senest 15 dage efter datoen for offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere de berørte parter, som har udtrykt vilje til at indgå i stikprøven, om den endelige udvælgelse af prøven inden for 21 dage fra datoen for offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post-adresse, telefax- og/eller telexnummer.

Kommissionens adresse Europa-Kommissionen Generaldirektoratet for Handel

Direktorat B og C

TERV 0/13

B - 1049 Bruxelles/Brussel Fax (32-2) 295 65 05 Telex: COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 332 af 4.12.1996, s. 1.

(4) EFT L 219 af 14.8.2001, s. 1.

(5) For så vidt angår betydningen af forretningsmæssigt forbundne selskaber henvises til artikel 143, stk. 1, i Kommissionens forordning (EØF) nr. 2454/93 vedrørende gennemførelsen af EF-toldkodeksen (EFT L 253 af 11.10.1993, s. 1).